《瞿塘峡》
清代·李超琼

蜀江苦被蜀山束，奔流斗入山之腹。滟滪堆前势更横，百万轰雷走深谷。

浪花喷薄夔门开，急溜倒射盘涡回。两崖巀嶪一千丈，天光不到阴风来。

阴风吼处舟如簸，左转右旋飞箭过。狰狞怪石嵌空悬，欲落不落鬼胆破。

何人凿壁缘縆上，铁锁销沉东去浪。荒唐争说孟良梯，不为公孙一悲怆。

公孙霸业今何有，逆滩疑挟白龙走。赤甲山高失险巇，封箱更为谁扃守。

忽惊黑石江心立，百呼狂叫飞桡急。一瞥安流下带溪，回头尚听哀猿泣。

作者简介：清四川合江人，字紫璈。同治十二年举人，历官阳湖、江阴。光绪三十三年任上海知县，有循声。公余喜赋诗，书法纵横洒落，别有意趣。有《石船居诗集》。